“WHO” หวั่นยอดติดเชื้อ “โควิด-19” ทั่วโลกทะลุ 1 ล้านราย ตายกว่า 50,000 ในไม่กี่วัน
"องค์กาอนามัยโลก" (WHO)​ แสดงความวิตกสถานการณ์ "โควิด-19" หลังยอดติดเชื้อทั่วโลกพุ่งพรวด คาดทะลุ 1 ล้านราย ตายกว่า 50,000 ในไม่กี่วัน
"องค์กาอนามัยโลก" (WHO)​ แสดงความวิตกสถานการณ์ "โควิด-19" หลังยอดติดเชื้อทั่วโลกพุ่งพรวด คาดทะลุ 1 ล้านราย ตายกว่า 50,000 ในไม่กี่วัน
2 เม.ย. 2563

นายแพทย์ทีโดรส อัดฮานอม กีบรีเยซุส ผู้อำนวยการใหญ่ขององค์การอนามัยโลก (WHO) กล่าวว่า เจ้าหน้าที่ WHO มีความกังวลอย่างมากต่อการเพิ่มขึ้นอย่างรวดเร็วของจำนวนผู้ติดเชื้อโควิด-19 ขณะที่มีการคาดการณ์ว่าจำนวนผู้ติดเชื้อทั่วโลกจะมากกว่า 1 ล้านราย และผู้เสียชีวิตจะเกินกว่า 50,000 รายในเวลาอีกเพียงไม่กี่วัน
 “ในช่วง 5 สัปดาห์ที่ผ่านมา เราพบว่าจำนวนผู้ป่วยรายใหม่มีการเพิ่มขึ้นแบบก้าวกระโดด โดยมีการพบผู้ติดเชื้อในเกือบทุกประเทศ ทุกภูมิภาค และทุกพื้นที่ ในขณะที่เมื่อ 3 เดือนก่อน เราแทบไม่รู้เรื่องราวเกี่ยวกับไวรัสนี้” นายแพทย์ทีโดรสกล่าว
ด้านนายแพทย์ไมค์ ไรอัน ผู้อำนวยการบริหารฝ่ายโครงการฉุกเฉินของ WHO กล่าวว่า มาตรการล็อกดาวน์ของรัฐบาลต่างๆยังไม่เพียงพอในการสกัดการแพร่ระบาดของไวรัสโควิด-19 และแม้สิ่งนี้ส่งผลกระทบอย่างมากต่อเศรษฐกิจและสังคม แต่หากไม่มีการดำเนินการดังกล่าว ก็จะทำให้มีผู้เสียชีวิตจากการติดเชื้อโควิด-19 ซึ่งจะเป็นทางเลือกที่เลวร้ายกว่า
โดยข้อมูลล่าสุดจากหน่วยงานด้านสาธารณสุขทั่วโลกระบุว่า ยอดผู้ติดเชื้อไวรัสโควิด-19 ทั่วโลกขณะนี้อยู่ที่ 910,323 ราย และยอดผู้เสียชีวิตอยู่ที่ 45,496 ราย
ทั้งนี้ สหรัฐฯมียอดผู้ติดเชื้อไวรัสโควิด-19 สูงสุดในโลก 203,848 รายรองลงมาคืออิตาลี 110,574 ราย สเปน 102,136 ราย จีน 81,554 ราย และเยอรมนี 76,544 ราย
ส่วนอิตาลีเป็นประเทศที่มีจำนวนผู้เสียชีวิตสูงสุดในโลก 13,155 ราย ตามมาด้วยสเปน 9,053 ราย สหรัฐฯ 4,482 ราย ฝรั่งเศส 3,523 ราย จีน 3,312 ราย และอิหร่าน 3,036 ราย